I. Šimko, poslanec: (2005-05-11):
Toto je najmocnejšia hodnota stmeľujúca národy nášho kontinentu do spoločenstva pokoja a spolupráce. Táto hodnota je tu prítomná i po 60 rokoch. Toto je fundament, základ, na ktorom celá stavba stojí. Tento základ je pravdivý, zdravý a pre ľudí v Európe je po stáročiach neustálych vojen požehnaním. Som presvedčený, že práve táto vnútorná podstata Únie je hlboko ľudská a hlboko kresťanská. Stavba, ktorú predstavuje Zmluva o Ústave pre Európu, je však kvalitatívne novým usporiadaním našich vzťahov. Je to zložitý mechanizmus vzájomnej komunikácie a rozhodovania. Nová konštrukcia hľadá kompromis medzi schopnosťou sa rozhodovať, i napriek obrovskej pluralite záujmov a právom členských štátov odolávať vôli väčšiny. Nikdy sa nedá nájsť kompromis, ktorý by ulahodil všetkým. Tento kompromis je však nesmierne komplikovaný, bude klásť nesmierne nároky na reprezentácie a hlavne vlády členských štátov. Oproti doterajšiemu usporiadaniu prináša niektoré nové prvky. Tieto prvky podporujú skôr posilnenie spôsobilosti prijímať spoločné rozhodnutia Únie. Toto je odovzdávanie istej časti suverenity národných štátov. Preto by bolo podľa mňa legitímne predložiť takéto nové usporiadanie občanom. Ja som takýto návrh podporil a keby bol priechodný, usiloval by som sa našich spoluobčanov presviedčať, aby nové usporiadanie Európy podporili. Preto podporím Zmluvu o Ústave i tu, v dome, ktorý vzišiel z hlasovania občanov a zastupuje ich. Som presvedčený, že základ, na ktorom európska integrácia stojí, je pre život nás i budúcich pokolení Európy natoľko zásadný, že by sme kvôli iným, predsa len menej zásadným výhradám nemali celú konštrukciu odmietať. Ja viem, že niektoré štáty budú mať možno s ratifikáciou zmluvy problémy a celý proces by sa mohol dostať do ďalšieho kola. A taktiež súhlasím s niektorými výhradami voči predloženému textu. I ja by som v európskej ústave videl rád zmienku o Bohu a bol by som rád, keby sa otvorene prihlásila aj ku kresťanským koreňom našej civilizácie. Nikto presne nevie, aká prax sa vyvinie z inštitútu ministra zahraničných vecí Únie. Ako sa budú riešiť napätia medzi zahraničnou politikou a obrannou politikou členských štátov a spoločnou politikou Únie, keď ustanovenia zmluvy nadobudnú účinnosť. V ich znení sa totiž nemôže objaviť celá rozmanitosť života budúcich konfliktov. Ale práve nimi sa môže Európa stať skutočným subjektom budúceho vývoja v globalizujúcom sa svete. Bude to chcieť veľa trpezlivosti a múdrosti, aby sme dokázali prekročiť hranicu akejsi apriórnej rozdrobenosti, ktorá je oslabujúcim dedičstvom dávnych zápasov európskej histórie. Dedičstvom, ktoré nás v dnešnom dynamickom svete vytláča mimo hlavného prúdu. Toto môže Únia prekonať a zmluva jej na to vytvára inštrumentárium. A menšie štáty, akým je aj naša vlasť, musia byť práve tu veľmi aktívne. V Európskom parlamente budeme mať vždy menej poslancov ako početnejšie národy. V rozhodovacích mechanizmoch, pri ktorých sa hľadí na počet obyvateľov, budeme vždy ťahať za kratší koniec. Vždy vyzbierame menej peňazí na daniach, vždy budeme mať menej zbraní. Tento hendikep môžeme dohoniť iba aktivitou a múdrosťou. Ale stojí nám to za to. Silná Európska únia je po storočí geopolitických búrok, do víru ktorých sme sa dostali, zárukou i našej stability. Našou povinnosťou je, aby sme túto stabilitu nevymenili za stratu našej identity. A to sa dá iba, ak budeme aktívni. A v tom nerozhoduje množstvo obyvateľov. Nie počet, ale duch je rozhodujúci, vraví náš buditeľ. Tento buditeľský postoj budeme v európskom dome potrebovať stále intenzívnejšie. Nie proti nemu, ale tak, aby sme si zastali svoje a ponúkali to, čo môže obohatiť aj ostatných. Okrem toho žijeme v časoch, keď nám už nemôže ísť iba o nás. Nemôže nám byť ľahostajné, či Európa so svojím príbehom, dejinami, neopakovateľnou hodnotovou základinou v búrkach súčasného sveta obstojí. Už to pre nás nemôže byť iba čosi, čo je tam za našimi hranicami. Je to naša Európa. Dielňa, v ktorej sa ukulo všetko, čo je nám v našom živote sväté, do podoby, aká nemá obdobu nikde inde na svete. Toto chcem podporiť, lebo toto je čosi, čo je naše spoločné. Európa by mala mať i reálnu politickú silu. Za osud Európy už i my nesieme spoluzodpovednosť. Preto by Slovensko nemalo byť medzi tými, ktorí budujú obranný val pred tým, čo prináša dynamizmus časov, v ktorých žijeme. Taká politika nemá perspektívu. Naopak, musíme byť rýchlejší, inteligentnejší a tvorivejší. Potom obstojíme ako národ i ako Európa. Potom sa nemusíme obávať ani o svoju identitu, ani o osud celej stavby, lebo základ je dobrý. Aj ja som kresťanský demokrat. Nikto nemá monopol na to, aby rozhodol, ako sa kresťanský pohľad na človeka a na život premietne do takého jedinečného procesu, akým je život národov, ktorej z kresťanských cností a hodnôt dať pri konkrétnych politických rozhodnutiach prednosť. Ja som presvedčený, že upevnenie pokoja v Európe, ale i celkové posilňovanie európskeho domu je v záujme občanov Slovenska i Európy. Nie je to kresťanstvo v slovách, ja v tom vidím kresťanstvo v skutkoch. Preto budem hlasovať za Zmluvu o Ústave pre Európu. Ďakujem za pozornosť.